*Nacrt za e-Savjetovanje*

Na temelju članka 34. Zakona o komunalnom gospodarstvu („Narodne novine" broj 68/18, 110/18 i 32/20) te članka 39. Statuta Grada Pula-Pola (Službene novine – Bollettino ufficiale Pula - Pola br. 07/09, 16/09, 12/11, 01/13 02/18, 02/20, 04/21 i 05/21), Gradsko vijeće Grada Pula-Pola na sjednici održanoj dana \_\_\_\_\_\_\_\_\_\_\_\_2024. godine, donijelo je

**O D L U K U**

**o povjeravanju obavljanja komunalnih djelatnosti trgovačkim društvima**

**I. UVODNE ODREDBE**

**Članak 1.**

Ovom se Odlukom određuje povjeravanje obavljanja komunalnih djelatnosti, odnosno poslova koji se smatraju obavljanjem komunalnih djelatnosti i komunalnih usluga, trgovačkom društvu u vlasništvu, odnosno većinskom vlasništvu Grada Pula - Pola, osnovanom za obavljanje komunalnih djelatnosti.

**II. POVJERAVNJE OBAVLJANJA KOMUNALNIH DJELATNOSTI**

**Članak 2.**

Obavljanje komunalnih djelatnosti i komunalnih poslova komunalnih djelatnosti povjerava se slijedećim trgovačkim društvima:

1. Pula Herculanea d.o.o. Pula, Trg I. istarske brigade 14, OIB: 11294943436, povjerava se:

* komunalna djelatnost održavanja javnih površina na kojima nije dozvoljen promet motornim vozilima u dijelu poslova održavanja čistoće plaža
* komunalna djelatnost održavanja javnih zelenih površina u dijelu poslova održavanja javnih zelenih površina
* komunalna djelatnost održavanja građevina, uređaja i predmeta javne namjene u dijelu poslova održavanja javnih zdenaca, vodoskoka i fontana, javnih slavina, tuševa, uređenih izvora vode te sustava za navodnjavanje
* komunalna djelatnost održavanja građevina, uređaja i predmeta javne namjene u dijelu poslova održavanja spomenika, skulptura i spomen obilježja
* komunalna djelatnost održavanja građevina, uređaja i predmeta javne namjene u dijelu poslova uređenja naselja u vrijeme blagdana i drugih posebnih prigoda te obilježavanja posebnih prigoda isticanjem zastava na javnim površinama
* komunalna djelatnost održavanja čistoće javnih površina.

2. Pula Parking d.o.o. Pula, Prilaz kralja Salomona 4, OIB: 92332318203, povjerava se:

* komunalna djelatnost usluge parkiranja na uređenim javnim površinama i u javnim garažama
* komunalna djelatnost održavanja nerazvrstanih cesta u dijelu poslova održavanja prometnih znakova, signalizacije i opreme na cestama, turističke i ostale signalizacije
* komunalna djelatnost održavanja građevina, uređaja i predmeta javne namjene u dijelu poslova postave i održavanja oznaka ulica, parkova, trgova, ploča s planom naselja, oznaka kulturnih dobara, zaštićenih dijelova prirode i sadržaja turističke namjene, oglasnih ploča, te ostalih informativno – promotivnih ploča
* komunalna djelatnost održavanja građevina, uređaja i predmeta javne namjene u dijelu poslova uređenja naselja u vrijeme blagdana i drugih posebnih prigoda.

3. Vodovod Pula d.o.o., Pula, Radićeva ulica 9, OIB: 19798348108, povjerava se:

* komunalna djelatnost održavanja građevina javne odvodnje oborinskih voda.

4. Pula usluge i upravljanje d.o.o. Pula, Trg Kralja Tomislava 7, OIB: 24406172697, povjerava se:

* komunalna djelatnost održavanja javnih zelenih površina u dijelu poslova održavanja opreme na javnim zelenim površinama, dječjim i sportskim igralištima, na površinama namijenjenim površina namijenjenih psima, kao i na ostalim površinama uključivo na pomorskom dobru
* komunalna djelatnost pružanja usluge sakupljanja napuštenih i izgubljenih životinja te njihovo zbrinjavanje i usluge higijeničarske službe
* komunalna djelatnost usluge javnih tržnica na malo.

5. Pulapromet d.o.o. Pula, Starih statuta 1a, OIB: 96328250067, povjerava se:

* uslužna djelatnost komunalnog linijskog prijevoza putnika.

6. Monte Giro d.o.o. Pula, Eugena Kumičića 22, OIB: 68652112489, povjerava se:

* komunalna djelatnost usluge ukopa
* komunalna djelatnost održavanja groblja.

**III. ROK POVJERAVANJA**

**Članak 3.**

Obavljanje komunalnih djelatnosti trgovačkim društvima iz članka 2. ove Odluke povjerava se na neodređeno vrijeme.

**IV. OBVEZE DRUŠTAVA PREMA OSNIVAČU**

**Članak 4.**

(1) Trgovačka društva iz članka 2. ove Odluke komunalne djelatnosti koje su im povjerene obavljaju na temelju zakonskih i drugih propisa, ove Odluke i drugih akata.

(2) Trgovačko društvo koje uz povjerenu komunalnu djelatnost obavlja i drugu djelatnost od općeg interesa i/ili tržišnu gospodarsku djelatnost, mora računovodstvene poslove za te djelatnosti obavljati odvojeno.

(3) Svako trgovačko društvo iz članka 2. ove Odlike je u cijelosti odgovorno za izvršenje povjerenih poslova, a prilikom izvršenja povjerenih poslova, trgovačko društvo je dužno poduzeti sve mjere s ciljem osiguranja ljudi, objekata, imovine uz poštovanje propisa i pravila struke.

(4) Trgovačko društvo iz članka 2. ove Odluke dužno je za svaku godinu dostaviti izvješće o poslovanju za prethodnu godinu.

**V. ZAVRŠNE ODREDBE**

**Članak 5.**

Danom stupanja na snagu ove Odluke prestaje važiti Odluka o povjeravanju obavljanja komunalnih djelatnosti trgovačkim društvima (Službene novine – Bollettino ufficiale Pula - Pola br. 21/18, 19/20 i 10/22).

**Članak 6.**

Ova Odluka stupa objavljuje se u Službenim novinama – Bollettino ufficiale Pula – Pola, a stupa na snagu 01. siječnja 2025. godine.

KLASA:

URBROJ:

Pula,

**GRADSKO VIJEĆE GRADA PULE**

**PREDSJEDNICA**

**Marija Marković - Nikolovski**